**Мастер-класс “Гаилә - бәхет ачкычы”**

**(Ә.Еникинең “Матурлык” хикәясендә гаилә бәхете төшенчәсе)**

**I.Оештыру моменты (1 мин.)**

-Якты чырай, якты кәеф

Күрәм мин йөзегездә.

Исәнмесез, хәерле көн

Телим мин барыгызга!!!

-Утырыгыз!!!

-Кәефләрегез ничек?(Шәп)

-Дәрес ахырында да шулай булсын!!!

**II.Актуальләштерү (1 мин.)**

-Укучылар, хәзер барыбыз да “Бала авызыннан” видеоязмасын карап китик әле. Барыгыз да игътибар белән карагыз, тыңлагыз!

-Әйтегез әле, балалар безгә нәрсә турында сөйләделәр?(гаилә)

-Бик дөрес. Димәк, бүгенге дәрестә без нәрсә турында сөйләшәчәкбез? (гаилә турында)

-Әйе, дәресебезнең темасын да “Гаилә – бәхет ачкычы” дип исемләп куярбыз.

**III.Уку мәсьәләсен кую**

-Нәрсә соң ул гаилә? Әлеге төшенчәне кем ничек аңлый икән? Без моны рәсемнәрдә күрсәтербез. Ягъни гаиләне нәрсә белән чагыштырып карый аласыз, шуның рәсемен ясарга кирәк.(Рәсем ясау)

Укучылар нинди рәсем ясаганлыкларын әйтеп чыгалар.

Нәтиҗә:

-Күргәнебезчә, гаилә төшенчәсен һәрберебез төрлечә аңлый, төрлечә күзаллый икән.

-Бүгенге мастер-класста без Ә.Еникинең “Матурлык” хикәясендә “гаилә бәхете” төшенчәсенең бирелешен ачыкларбыз.

**IV.Яңа белемнәрне ачу.**

-Чын гаилә нинди сыйфатларга ия булырга тиеш соң? (Такта янында эш: плакатка языла)

Көтелгән җаваплар: бердәм, тату, ярдәмчел, ихтирамлы, ихласлылык,

-“Матурлык” хикәясендә сүз кемнең гаиләсе турында бара?(Бәдертдиннең)

-Бәдертдиннең гаиләсендәге кешеләр нинди сыйфатларга ия? Тактадагы вариантлар белән туры киләме?

(- Бәдретдин белән атасы күрешүенә генә игътибар итик. Алар бик озак күрешмәгәннәр. Һәр-берсенең кочагына да ташланмыйлар, үбешмиләр дә. Чөнки татар халкында андый гадәт юк. “Улым” дип күрешү аша гына алар бөтен сагынуларын, бер- берсенә булган ихтирамнарын белдерәләр.

–Аның ничек итеп эндәшүенә игътибар итик “бабакай” – аның бабасын ихтирам итүе күренә.

-Шәкертләрне озатканда да, аның фатиха бирүен сорый. Монда инде аның гаиләдә ихтирамлы булуы күренә, чөнки мөселман халкында олыларга зур хөрмәт белән карау гадәткә кергән.

- Бәдертдин йомшак, шигъри күңелле,аның өендә дә скрипканың сагышлы моңы агыла. Гаилә агъзалары арасында ихлас туганлык мөнәсәбәтләре хакимлек итә. Һәм менә ул әнисенә мөрәҗәгать итә, аның өчен уйный.

- Бәдретдиннең күзенә ул беркайчан да ямьсез булып күренми. Чөнки Ана аны шулай тәрбияли алган. Бәдретдин аның белән горурлана, хөрмәт итә, аның эчке дөньясының матурлыгын күрә.)

Хикәянең соңында мондый сүзләр бар: “Бу йортның безгә билгесез ниндидер тирән сере,- бәхетсезлегеме, фаҗигасеме, әллә без аңлаудан гаҗиз бөек бер өлешеме, бәхетеме торып калды”

-Чыннан да кайсы? (Бәхет)

-Бәдертдиннең гаилә бәхете нәрсәдә соң?(чәчәк таҗларында күрсәтү)

Көтелгән җавап: мәхәббәт, ихтирам, җылы караш, әнисе-илаһи зат, улы-горурлык, яхшы мөнәсәбәт.

Нәтиҗә:

Бәхет ул байлык та, кычкырып торган шатлык та түгел. Ул кешенең кеше була белүендә.

Менә шул кеше бер кешелеклелек сыйфатын югалттымы, гаиләнең бәхете дә “бер башы китек була”.

Безнең ерак әби – бабаларыбыз да һәрвакыт матурлыкка омтылганнар. Мөлаемлылык, ярдәмчеллек, эчкерсезлек, саф йөрәклелек –шундый күркәм сыйфатлар безгә алардан мирас булып калган. Кеше, нинди генә тормыш юлларын үтсә дә, үзе булып кала белгән, эчке матурлыгын саклаган шәхес булырга тиеш.

Гүзәллек белән янәшә үзең дә шәфкатьлерәк, мәрхәмәтлерәк булырга тырышасың. Шуңа күрә, кечкенә яшьтән үк үз – үзеңә карата таләпчән булып, халкыбызның күркәм сыйфатларына ия булып, матурлыкка омтылып яшәргә тырышырга кирәк.

Гаиләдә бер – береңне хөрмәт итү, ярату, яклауны чагылдыра. Еллар үтеп, әти- әниләребез картайгач, ямьсезләнгәч тә безнең бурычыбыз – аларга яхшы мөнәсәбәт, җылы караш. Димәк, без үскәндә, әниләр безгә таяныч, ә үсеп җиткәч, без аларга таяныч.

**" Әти-әнисе картайгач, алар турында кайгырту, аларны үз өендә яшәтү бала­ларның бурычы булып тора. Картлар йортына җибәреп, алардан котылырга тырышу-әдәпсезлек кенә түгел, ә бәлки оятсызлык та". Риза Фәхретдин.**

**V.Йомгаклау**

Ә хәзер без барыбыз бергә йорт макеты төзеп карыйк әле. Сезгә сүзләр язылган карточкалар таратыла. Сез шул карточкалардан үзегезгә туры килгәнен генә кулланасыз. Укучылар карточкаларны түбәндәге тәртиптә ябыштырып чыгалар:

1нче төркем-иң элек йортның нигезен төзиләр,

2нче төркем-аннан соң беренче катны,

3нче төркем 2нче катны

Торбадан кирәкмәс дип тапкан сыйфатны бергәләп чыгарып җибәрәбез.

( “ Нигез”дә булырга тиешле карточкалар: тату гаилә, сәламәтлек, шәфкатьлелек. “1 нче кат”та – алдашмау, сүзеңдә тору, ярдәмчеллек, “2 нче кат”та – яхшы уку, бердәмлек, күңелле ял. Ялкаулыкны чыгарып җибәрәсе.)

|  |  |
| --- | --- |
| **тату гаилә** | **сәламәтлек** |
| **шәфкатьлелек** | **алдашмау** |
| **Сүзеңдә тору** | **ярдәмчеллек** |
| **Яхшы уку** | **бердәмлек** |
| **күңелле ял** | **ялкаулык** |